TEHNILINE KIRJELDUS
 Andmepõhise laste varajase märkamise süsteemi (Mudila) andmekaitsealane mõjuhinnang ja õigusanalüüs

1. Sissejuhatus
Justiits- ja Digiministeerium (edaspidi Tellija) tellib Mudila projekti raames andmekaitsealase mõjuhinnangu ning sellega seotud andmekaitse, infoturbe ja kasutusriskide analüüsi ning õigusmuudatuste vajaduse analüüsi koos õigusmuudatuste ettepanekutega (edaspidi: Mudila õigusanalüüs).
Mudila õigusanalüüs on osa laiemast Mudila projektist, mille eesmärk on koondada lapse abivajadust kirjeldavad signaalid spetsialisti töölauale ning toetada seeläbi varajast sekkumist ja teenuste koordineerimist.
	Mudila projekti töövood on teineteisega seotud. Mudila õigusanalüüsi tulemused peavad olema kasutatavad nii tehnilise lahenduse ärianalüüsi ja minimaalse töötava toote (MVP) loomisel kui teadus- ja arendustegevuse (TA hange) uuringu valmimisel, moodustades nendega ühtse terviku.

Mudila TA hange loob sisulise aluse: valemi, mis määrab, milliste riski- ja kaitsesignaalide põhjal lapse abivajadust hinnata, kuidas juhtumeid prioriseerida ning millisele teenusele laps suunata.
Mudila õigusanalüüs hindab, kas ja kes ning milliseid andmeid tohib kasutada alaealise lapse abistamiseks, millistel tingimustel on andmetele juurdepääs, ning teeb vajaduse korral ettepanekud õigusaktide muutmiseks.
Ärianalüüsi ja MVP hange muudab valemi kasutatavaks lahenduseks: kirjeldab spetsialistide tööprotsessid ja kasutajavaated, kavandab vajalikud andmeühendused ning loob minimaalse töötava toote. 


Töö lähte-eeldus on, et projekti lahenduse täpne ärivajadus st andmeallikad, rollid ja kasutusjuhud täpsustuvad projekti käigus. Seetõttu on Mudila õigusanalüüs kaheetapiline: esimeses etapis hinnatakse kontseptsiooni õiguslikku ja andmekaitselist teostatavust, teises etapis täiendatakse mõjuhinnangut, lähtudes Mudila TA uuringu ning ärianalüüsi sisendist ja MVP-st ning tehakse ettepanekud õigusaktide muutmiseks.
2. Taust ja probleemi kirjeldus
Mudila p​rojekti taustaks on probleem, et lapsega seotud ohumärgid võivad olla erinevate asutuste ja spetsialistide käes, kuid need ei moodusta tervikvaadet ega käivita piisavalt kiiresti koordineeritud sekkumist. Ohumärgid võivad ilmneda näiteks haridus-, tervise-, sotsiaal- ja õiguskaitsesüsteemis, kuid killustunud andmeruum ning sellest johtuvalt ebaühtlane sekkumine (üks ei tea, mida teine teeb) võivad viia olukorrani, kus abi ei jõua lapseni õigel ajal.
Mudila mõte on kasutada olemasolevaid andmeid ja protsesse nii, et lapse teekonna kohta tekiks operatiivne, proaktiivne ja juhtumikorraldust toetav vaade.
3. Mudila õigusanalüüsi eesmärk
Mudila õigusanalüüsi eesmärk on hinnata Mudila kontseptsiooni andmekaitselisi kitsaskohti ning teostatavust ning pakkuda õiguslikud lahendused, mis kaitsevad abivajavate laste privaatsust, samal ajal võimaldades selleks ettenähtud spetsialistidel kiiremat andmevahetust ning operatiivsemat koostööd lapse abistamiseks. Õigusanalüüsi tulemuseks on õigusaktide (andmekogude põhimääruste, seaduste) sõnastusettepanekud, mis võimaldaksid Mudila elluviimist ning seeläbi avaliku võimu teostamist, tagades samal ajal laste kaitse ja privaatsuse.
4. Analüüsi sisu ja struktuur 
Analüüs jaguneb kaheks osaks:
Analüüs peab tuginema asjakohasele Euroopa Liidu ja Eesti õigusraamistikule, sealhulgas isikuandmete kaitse üldmäärusele (IKÜM), isikuandmete kaitse seadusele, avaliku teabe seadusele, lastekaitseseadusele, sotsiaalhoolekande seadusele, tervishoiuteenuste korraldamise seadusele ning teistele Mudila andmekogusid, andmevahetust, avaliku ülesande täitmist, lapse õigusi ja eraelu kaitset reguleerivatele õigusaktidele ning andmekogude põhimäärustele.
Etapp I: andmekaitsealane mõjuhinnang Mudila kontseptsioonile ja MVP-le

4.1 Mudila kontseptsiooni teostatavuse analüüs andmekaitselisest seisukohast, lähtudes eelkõige sellest, kas kavandataval andmetöötlusel on selge õiguslik alus, kas töötlemise eesmärk on piisavalt täpne ja legitiimne, kas andmete ulatus on eesmärgiga proportsionaalne ning kooskõlas minimaalsuse põhimõttega, ning millised on peamised riskid ja nende maandamise vajadus enne MVP ja lõpliku lahenduse arendamist.
Analüüs peab hõlmama neid andmeid ja andmetöötluse mõjusid, mis on seotud Mudilasse kavandatavate registriandmete kasutamisega. Täpne andmete loetelu selgub Mudila TA hanke ning ärianalüüsi ja MVP hanke käigus; esialgse nimekirja annab tellija: E-toimik;  POLIS; STAR/STAR2; EHIS; KIR; rahvastikuregister; SKAIS ja SKAIS2; narkomaaniaravi register; tervise infosüsteem (TIS); töötukassa andmekogu.
4.2 Kavandatava andmetöötluse sh andmeallikate, andmekategooriate, kasutajarollide, andmevoogude, ligipääsu, logimise, säilitamise ja kustutamise analüüs, tuginedes kontseptsioonile ning TA hanke ja ärianalüüsi sisendile.
4.3 Mudilaga seotud andmekaitse- ja kasutusriskide analüüs ning praktilised riskide maandamise lahendused. Kasutusriskidena tuleb käsitleda muu hulgas lahenduse võimalikku väärkasutust, sh põhjendamatut profileerimist, stigmatiseerimist või valesid otsuseid lapse kohta, turvariske ning laiemaid eetilisi riske, sealhulgas vale-positiivsete või vale-negatiivsete signaalide tekkimist ja nende võimalikke tagajärgi lapsele ja perele.
4.4 Privaatsustehnoloogiate ja privaatsust toetavate tehniliste lahenduste kasutamise võimaluste üldine hinnang Mudila kontekstis, sh milliseid riske need võivad aidata vähendada ja millises projektifaasis need võivad olla asjakohased. Hinnang ei pea sisaldama konkreetse tehnilise arhitektuuri kavandamist ega arhitektuurivalikute tegemist, kuid peab andma üldisi soovitusi näiteks pseudonümiseerimise, rollipõhise ligipääsu, logimise, andmete minimaalsuse või andmete kopeerimise vältimise põhimõtete kohta.
4.5 Hinnang sellele, kas ärianalüüsiga kaasnev MVP või Mudila osaline katsetamine/piloteerimine eeldab Andmekaitse Inspektsiooni (AKI) või eetikakomitee kaasamist kui seda on võimalik hinnata esialgse visiooni alusel. Juhul kui see ei ole, siis kokkuleppel tellijaga võib selle hinnangu anda töö teise etapis. Kui kaasamine on vajalik, peab töövõtja nõustama tellijat vastavate taotluste esitamisel.

Etapp II: Andmekaitsealane mõjuhinnang Mudila võimalikule lõpplahendusele (sh tulenevalt ärianalüüsist ja TA hankest) ning Mudila õiguslikud lahendused	
4.6 Täiendatud andmekaitseline analüüs, milles lisatakse Etapi I analüüsile üksnes muutunud asjaolud, TA hanke ning ärianalüüsi ja MVP hanke tulemuste ning piloteerimise tulemuste põhjal tekkinud täpsustused ning vajaduse korral ajakohastatud riskide maandusmeetmed. Etapis II ei koostata kogu andmekaitselist analüüsi uuesti.
4.7 Terviklik õiguslik lahendus Mudila rakendamiseks, sealhulgas konkreetsed õiguslikud eeldused ja alused Mudila kasutuselevõtuks. Lahendus tuleb esitada koondanalüüsina, milles vajaduse korral eristatakse lahendusi andmekogu, andmeliigi või kasutusjuhtumi kaupa. Analüüs peab hõlmama ka andmesubjekti õigusi ja nende võimalikke erandeid, sealhulgas lapse, vanema või eestkostja teavitamise, juurdepääsu, vastuväite esitamise ja muude õiguste kasutamise küsimusi ning olukordi, kus teavituskohustust või õiguste kasutamist võib olla vaja lapse huvide või turvalisuse kaitseks piirata.
4.8 Õigusaktide konkreetsed muudatusettepanekud ning tellija otsuse korral sisend tellija koostatava väljatöötamiskavatsuse (VTK) ja seletuskirja tarbeks. 
5. Töökorraldus, koostöö ja vahetulemused
5.1. Töövõtja peab töö käigus tegema tellijaga regulaarset koostööd ja korraldama regulaarsed töökohtumised või arutelud. Töökohtumiste sagedust, formaati ja täpset ajakava võib töö käigus muuta vastavalt vajadusele. Pakkumuses tuleb kirjeldada töö juhtimise ja suhtluskorralduse põhimõtted, sealhulgas milliste küsimuste osas on vaja tellija otsust või sisendit. 
5.2. Töövõtja peab määrama omalt poolt projektijuhi, kes vastutab tööplaani, ajakava, riskide, sõltuvuste, vahetulemite ja suhtluse korraldamise eest ning tagab, et töövõtja meeskonna otsused ja küsimused jõuavad tellijani kokkulepitud vormis ja ajal.
5.3. Töövõtja peab kavandama töö etapiviisiliselt, et andmekaitsealast mõjuhinnangut ja õiguslikku hinnangut saaks projekti käigus täpsustada, lähtudes TA analüüsi, ärianalüüsi ja MVP tulemustest. Etapis II tuleb vajaduse korral uuendada andmetöötluse, rollide, riskide ja maandusmeetmete käsitlust ning esitada praktilised soovitused ja õigusmuudatuste ettepanekud enne MVP-d, pilooti või kasutuselevõtu katsetamist.
Tellija annab I etapi vahetulemusele tagasiside 14 kalendripäeva jooksul, kui pooled ei lepi kokku teisiti. Töövõtja peab arvestama vähemalt ühe parandusringiga ning esitama parandatud versiooni viie tööpäeva jooksul pärast koondatud tagasiside saamist, kui pooled ei lepi kokku teisiti.
5.4. Töö teostamise eeldatav kestus on kuus kuud alates lepingu sõlmimisest. Etapi I esialgne tähtaeg on 3 kuud alates lepingu sõlmimisest. I etapi algus võib edasi lükkuda või etapp võib pikeneda, aja võrra, mil Mudila TA hanke tulemused, mis on õigusanalüüsi ja andmekaitselise mõjuhinnangu koostamiseks vajalikud, viibivad.  Kuna käesolev töö vajab Mudila TA ning ärianalüüsi ja MVP sisendit, siis täpsustatakse etapi II täpne tähtaeg tellija ja töövõtja vahel vastavalt nendele töödele.
5.5. Vahetulemused esitatakse kahe sisulise etapina vastavalt punktides 4 ja 6 kirjeldatud töö struktuurile. Iga etapi eest tasumine toimub pärast vastava vahetulemuse esitamist, tellija poolt läbivaatamist ja vastuvõtmist. Kui tellija esitab vahetulemusele märkused, toimub väljamakse pärast parandatud versiooni vastuvõtmist.
	Etapp
	Vahetulemus
	Sisu
	Väljamakse

	I etapp
	Kontseptsiooni ja MVP andmekaitseline mõjuhinnang
	Mudila kontseptsiooni ja MVP andmekaitseline teostatavus, kavandatava andmetöötluse kirjeldus, riskide kaardistus, maandusmeetmed, privaatsustehnoloogiate hinnang ning AKI või eetikakomitee kaasamise vajaduse hinnang.
	50%

	II etapp
	Täiendatud mõjuhinnang ja õiguslikud lahendused
	Täiendatud andmekaitsealane mõjuhinnang Mudila võimalikule lõpplahendusele, riskide ja maandusmeetmete uuendamine ning terviklik õiguslik lahendus Mudila rakendamiseks koos õigusaktide muudatusettepanekute ja vajalike sõnastustega.
	50%



5.6. Töövõtja peab moodustama töö läbiviimise toetamiseks juhtrühma, kuhu kuuluvad tellija soovitusel asjakohaste ministeeriumide ja partnerasutuste esindajad, tellija esindaja ning valdkondlikud eksperdid. Juhtrühma ülesanne on toetada töö sisulist suunamist, anda sisendit vahetulemustele ning aidata tagada, et töö tulemused oleksid kooskõlas Mudila projekti teiste hangete ja edasise arendusega.
5.7. Töövõtja peab töö käigus arvestama, et analüüs võib eeldada suhtlust Mudila andmeallikate ja registritega seotud vastutavate töötlejate, vastutavate asutuste ja teiste huvirühmadega. Selline suhtlus võib vajaduse korral toimuda nii otseintervjuude, arutelude või kirjalike täpsustuste vormis kui ka eelkõige tellija juhitava juhtimisloogika kaudu, sealhulgas temaatiliste juhtrühmade, operatiivse juhtrühma ja strateegilise juhtrühma kaudu. 
5.8. Juhtimisloogika. Mudila projekti juhtimine toimub kolmel omavahel seotud tasandil. Sisulise töö teeb iga hanke töövõtja oma hankemeeskonnas. Hangete igapäevast koostööd koordineerib operatiivne juhtrühm ning projekti üldsuuna ja olulisemad otsused kinnitab (JDM-i poolt juhitav) strateegiline juhtrühm: 
	Strateegiline juhtrühm
hoiab tervikvaadet, kinnitab põhisuunad ja lahendab olulisemad otsustuskohad

	↓
Operatiivne juhtrühm
JDM-i projektijuht ja üks esindaja igast kolmest hankemeeskonnast; koordineerib sõltuvusi ja ühiseid otsustuskohti
↓

	TA hanke juhtrühm
valem, riski- ja kaitsesignaalid, triaaž ning teenuste soovitusloogika
	Ärianalüüsi ja MVP hanke juhtrühm
kasutajavajadused, tööprotsessid, andmeühendused ja MVP
	Õigus- ja andmekaitseanalüüsi juhtrühm
õiguslik teostatavus, andmekaitse ja vajalikud muudatusettepanekud



Rollid. Iga töövõtja vastutab oma hanke töö ja tulemuste eest. Hanke juhtrühm nõustab töövõtjat, aitab sisendeid koondada ja valideerib vahetulemusi, kuid ei tee töövõtja eest sisulist tööd. Operatiivne juhtrühm suhtleb regulaarselt, et kolme hanke väljundid oleksid omavahel kooskõlas; lahendamata või strateegilised küsimused suunatakse JDM-i juhitavale strateegilisele juhtrühmale.
Juhtimismudel tagab, et ärianalüüs, riskihinnangu mudel, triaažiloogika, andmekaitsemeetmed ja õiguslik analüüs ning seadusmuudatuste ettepanekud kujunevad kooskõlas. Operatiivsed küsimused lahendatakse juhtrühmade regulaarsetel ühiskoosolekutel ja/või osapooltele sobivas e-keskkonnas.
Strateegiline juhtrühm hoiab partnerasutusi kursis projekti arengutega ning annab sisendit  strateegiliste otsustuskohtade lahendamiseks. Juhtrühma ülesanne on hoida tervikvaadet Mudila projekti eesmärgile ja kinnitada töö peamised suunad. Täna on sinna kaasatud lisaks JDM-i Mudila projektitiimile Riigiprokuratuuri, Politsei- ja Piirivalveameti, Haridus ja Teadusministeeriumi, Sotsiaalkindlustusameti, Andmekaitse Inspektsiooni, Eesti Linnade ja Valdade Liidu, Majandus ja Kommunikatsiooniministeeriumi, Sotsiaalministeeriumi ja Vanglateenistuse esindajad.
Operatiivses juhtrühmas lahendatakse mitut hanget puudutavad küsimused. Juhtrühma kuuluvad eelkõige JDM-i ja kolme hankemeeskonna esindajad, aga vastavalt vajadusele ka tulevase tehnilise lahenduse omaniku või haldaja esindaja, valdkonna sisueksperdid, andmekaitse, õigusvaldkonna, andmeomanike või partnerasutuste esindajad. 
Temaatiliste juhtrühmade ülesanne on tagada tellija ja töövõtja vaheline regulaarne koostöö, kaasata vajadusel valdkondlikke eksperte, kooskõlastada töö käigus tekkivaid küsimusi, anda sisendit tööde sisuliseks suunamiseks ning hinnata vahe- ja lõpptulemuste vastavust tehnilisele kirjeldusele. Temaatilised juhtrühmad valmistavad ette otsustamist vajavad küsimused operatiivsele juhtrühmale ning tagavad, et töövõtjal ja tellijal on kogu projekti vältel üheselt mõistetavad tööde prioriteedid, sisendid, sõltuvused ja ootused.
Hankemeeskondade omavaheline koostöö. Hankemeeskonnad peavad töötama koordineeritult ning jagama üksteisega tööks vajalikke sisendeid, vahetulemusi, piiranguid ja otsustuskohti. 
6. Töö tulemused ja vorminõuded
Töövõtja peab esitama kaks omavahel seotud tulemit, mis vastavad töö kahele etapile. Mõlemad tulemid peavad olema kasutatavad Mudila edasises arenduses, juhtimisotsustes, ärianalüüsi ja MVP töö sisendina ning vajaduse korral õigusaktide muutmisel.
I etapi aruanne ehk esmane andmekaitsealane mõjuhinnang Mudila kontseptsioonile ja MVP-le (ligikaudu 25 lehekülge + lisad), mis sisaldab kavandatava andmetöötluse kirjeldust, kontseptsiooni teostatavuse hinnangut, riskide kaardistust, maandusmeetmeid, privaatsustehnoloogiate üldist hinnangut ning AKI või eetikakomitee kaasamise vajaduse hinnangut. 
Riskihinnang esitatakse aruande lisana. Riskihinnangu soovituslik struktuur:
	Väli
	Kirjeldus

	Riski nimetus
	Lühike ja üheselt arusaadav riski nimetus.

	Riski kirjeldus
	Kirjeldus, milles risk seisneb ja millises töötlusprotsessi osas see tekib.

	Puudutatud isikud
	Isikud või isikute rühmad, keda risk võib mõjutada.

	Võimalik mõju
	Mõju andmekaitsele, põhiõigustele, usaldusele või süsteemi kasutamisele.

	Tõenäosus
	Hinnang: madal, keskmine, kõrge või muu põhjendatud skaala.

	Mõju ulatus
	Hinnang mõju tõsidusele.

	Maandusmeede
	Soovitatud tehniline, organisatsiooniline, õiguslik või juhtimisalane meede.

	Projektifaas
	Kontseptsioon, MVP, piloot, püsilahendus või muu asjakohane faas.

	Vastutav osapool
	Soovituslik osapool või roll, kelle tegevust meede puudutab ja/või kelle roll on risk maandada ja lahendada.


 
II etapi aruanne ehk I etapi aruande täiendused ning terviklik praktiline õiguslik lahendus Mudila rakendamiseks (ligikaudu 25 lehekülge + lisad ja sõnastusettepanekud), mis tugineb I etapi aruandele ning käsitleb eelkõige muutunud või lisandunud asjaolusid, sealhulgas TA hanke ning ärianalüüsi ja MVP hanke tulemuste ning piloteerimise tulemuste põhjal tekkinud täpsustusi. Aruanne peab sisaldama ajakohastatud riskihinnangut vajalikus ulatuses, andmesubjekti õiguste ja võimalike erandite käsitlust, õiguslikke eeldusi Mudila rakendamiseks ning praktilisi ettepanekuid õigusaktide muutmiseks vastavalt punktides 4.6–4.8 kirjeldatud ulatusele. Varasemat analüüsi ei ole vaja tervikuna korrata, välja arvatud juhul, kui see on vajalik muudatuste mõju arusaadavaks selgitamiseks või lõpptulemuse terviklikkuse tagamiseks.
Töö peab olema piisavalt detailne, et seda saaks kasutada ärianalüüsi ja MVP loomise sisendina ning otsustamaks, millistel tingimustel saab liikuda edasi piloodi või järgmise arendusetapiga.
 7. Vastuvõtmise tingimused ja kvaliteedinõuded
7.1 Töö loetakse vastuvõetuks, kui kõik käesolevas tehnilises kirjelduses nõutud tulemused on esitatud ning vastavad kokkulepitud sisule ja kvaliteedinõuetele.
7.2 Tulemuste hindamisel lähtutakse eelkõige järgmistest kvaliteedinõuetest:
· töö tulemused vastavad punktides 4 ja 6 kirjeldatud sisule, vormile ja eeldatavale mahule;
· järeldused on põhjendatud, kontrollitavad ja seotud konkreetsete andmete, kasutusjuhtude, riskide või õiguslike küsimustega;
· riskid, maandusmeetmed ja õiguslikud eeldused on esitatud sellise täpsusega, et tellija saab nende põhjal teha juhtimis- ja arendusotsuseid;
· Etapi II tulemus täiendab I etapi aruannet muutunud või lisandunud asjaolude põhjal ega korda varasemat analüüsi põhjendamatult;
· tulemused on kasutatavad Mudila teiste hangete, juhtrühmade töö ja edasise arenduse sisendina;
· töö juhtimine ja koostöö peavad vastama punktis 5 kirjeldatud töökorraldusele ning olema süsteemsed, jälgitavad ja kontrollitavad, sealhulgas otsuste, sisendite ja kokkulepete dokumenteerimise kaudu;
· üldised või deklaratiivsed järeldused, sealhulgas pelk viide täiendava analüüsi vajadusele, ei ole piisavad, kui küsimus kuulub käesoleva töö ulatusse.
7.3 Tellijal on õigus nõuda töövõtjalt parandusi või täiendusi, kui esitatud tulemused ei vasta tehnilises kirjelduses sätestatud nõuetele või ei ole piisavalt kasutatavad projekti edasiseks elluviimiseks.
7.4 Töövõtja peab parandused või täiendused esitama tellijaga kokkulepitud tähtajaks.
7.5 Kokkuvõtes peab töö tulemusena tellijal tekkima sisuline ja praktiliselt kasutatav arusaam sellest, millised andmekaitse-, infoturbe- ja kasutusriskid kaasnevad projekti lahenduse kavandamise, arendamise, piloteerimise ja võimaliku kasutuselevõtuga ning terviklik õiguslik lahenduste pakett Mudila rakendamiseks, mis tagab põhiõigused ja inimeste privaatsuse, samas seades kesksele kohale andmevahetuse sujuvuse abivajava lapse aitamiseks ning kuritegude ennetamiseks.
7.6 Töö tulemus ei tohi piirduda formaalse andmekaitsealase mõjuhinnanguga. Töö peab andma tellijale, ärianalüüsi ja MVP tegijale praktilised sisendid selleks, et projekti lahendus oleks lapse õigusi austav, minimaalsuse põhimõtet järgiv, turvaline, läbipaistev, auditeeritav ja eesmärgipärane.
8. Kokkuvõte ja lõppsätted 
8.1. Kõik töö käigus loodud materjalid ja tulemused kuuluvad tellijale ning tellijal on õigus kasutada töö tulemusi projekti edasiarendamisel ning muudes avaliku sektori arendus- ja analüüsiprotsessides ulatuses, mis vastab töö eesmärgile. 
8.2. Töövõtja vastutab selle eest, et tulemused oleksid professionaalselt koostatud, sisuliselt põhjendatud ning kooskõlas käesolevas tehnilises kirjelduses sätestatud nõuetega. 
8.3. Töö loetakse lõppenuks pärast seda, kui kõik nõutud tulemused on esitatud, tellija on need vastu võtnud ning töövõtja on kõrvaldanud võimalikud puudused tellijaga kokkulepitud korras. 
8.4. Töövõtja projektijuht peab kuni kolme kuu jooksul pärast töö üleandmist osalema tellija põhjendatud vajaduse korral juhtrühma töös ning tegema üleantud töö tulemustesse vajalikud täiendused ja parandused. 
8.5. Kui lepingu täitmise käigus täpsustatakse töö mahtu, töökorraldust või vahetulemite formaati, ei tohi sellised täpsustused vähendada käesolevas tehnilises kirjelduses sätestatud minimaalsete tulemuste ulatust ega kvaliteedinõudeid. 

